Academy 2019 – Cultural Heritage ePromotion in the Krka & Kolpa/Kupa River Basin

<http://eregion.eu/22-5-2019-academy-2019-cultural-heritage-epromotion-krka-kolpa-river-basin>

**Panel županov**

Mag. Bojan Kekec, podžupan

Mestna občina Novo mesto

 & Član, predsednik Komisije za mednarodne odnose in evropske zadeve,

Državni svet Republike Slovenije

V tretjem panelu so župani nekaterih večjih občin porečja Krke in Kolpe predstavili razvojne dosežke občin, trenutne projekte v izvajanju ter vizijo razvoja za naprej.

**Mag. Bojan Kekec,** podžupan Mestne občine Novo mesto, ki je panel županov tudi vodil, je v uvodnem delu poudaril, da so lokalne skupnosti ključni nosilci razvoja in kakovosti življenja. Razvojni denar se še vedno v večji meri črpa iz proračuna EU, zato je pomembno, da ostanemo v teh povezavah. Kljub temu pa imajo državljani pogosto občutek, da je politika preveč oddaljena od odločitev ljudi in da so politične institucije rigidne in zastarele in preprosto ne znajo sveta več spreminjati na bolje, zato prihaja tudi do evro-skepticizma. Opozoril je, da še vedno nimamo ustanovljenih regij, kljub temu, da so le te zapisane v Ustavi RS in bi bile izrednega pomena pri črpanju EU sredstev, ki jih je Slovenija do konca leta 2018 počrpala le 18%.

V drugem delu pa je predstavil strategijo razvoja in aktualne razvojne projekte v Mestni občini Novo mesto.

**Alojz Kastelic,** župan Občine Trebnje, je poudaril pomen ohranjanja kulturne dediščine in pomembnih projektov in izzivov, s katerimi se srečuje v njegovi občini. Galerija likovnih samorastnikov Trebnje, v kateri je urejena stalna zbirka del likovnih samorastnikov - naivcev, je bila ustanovljena leta 1971 in ima vsako leto obsežnejšo zbirko. Osrednja knjižnica Trebnje je kraj srečevanja, dogodkov, prireditev in sodelovanja med ljudmi. Predstavil je tudi pomembne kulturno arhitekturne znamenitosti in etnološke posebnosti (Baragova domačija, sakralni objekti, razvaline gradov, 15 poldnevnik …).

**Mag. Miran Stanko,** župan Občine Krško, je na začetku naredil kratko predstavitev Občine Krško z osnovnimi fizičnimi kazalniki, njene tradicionalne povezanosti z energetiko, izgradnjo elektrarn na spodnji Savi s premišljenimi posegi v prostor, ter kmetijstvo in sadjarstvo, ki sta pomemben del samooskrbe pridelave hrane na tem območju. Na koncu pa je poudaril tudi pomen kulturne dediščine, kjer je omenil nekatere pomembne kulturno-zgodovinske spomenike v občini povezane predvsem z obdobjem reformacije in protestantizma, ki ju poosebljata Adam Bohorič in Jurij Dalmatin.

**Darko Zevnik,** župan Občine Metlika,je poudaril pomen ohranjanja kulturne in naravne dediščine, s katerimi je Metlika povezana že več stoletij. Razvito vinogradništvo in kmetijstvo sta pomemben del kulturne dediščine, ki ju v Metliki ohranjajo. Primer Drašičev, kjer je ohranjeno ljudsko stavbarstvo in Soseska zidanica s svojevrstno vlogo »vinske banke«. Tradicionalna prireditev kot je Vinska vigred, postaja poznana tudi izven naših meja. Župan je pohvalil tudi dobro čezmejno sodelovanje s hrvaškimi občinami, kar podpira tudi EU s svojim financiranjem.

**Mag. Marijana Tomičić,** vodja uprave za razvoj mesta Karlovac, je predstavila zgodovino Karlovca in pomembne prireditve in projekte s področjaohranjanja kulturne in naravne dediščine. Predstavljena je bila tradicionalna prireditev »Dnevi piva« v Karlovcu, ki ima že dolgo tradicijo, turistična vožnja s splavom po reki, s kakršnim so včasih vozili žito, in zelo zanimiv projekt akvarija sladkovodnih avtohtonih ribjih vrst s tega področja, katerega so zgradili s financiranjem iz EU.

**Andrej Kavšek,** župan občine Črnomelj, je v uvodni predstavitvi nanizal nekaj statističnih podatkov o Občini Črnomelj, ki je po površini ena večjih občin v Sloveniji in zaradi tega tudi zelo zahtevna za financiranje. Sicer pa ima občina Črnomelj bogato zgodovino že iz časa pozne bronaste dobe, kar potrjujejo vsakoletne izkopanine ob rekonstrukcijah in gradnjah. Jurjevanje, kot najstarejši folklorni festival v Sloveniji, je pomemben del turistične ponudbe in tudi ohranjanja kulturne dediščine. Opozoril je tudi na neustrezne prometne povezave, saj se veliko Belokranjcev vsak dan vozi na delo v Novo mesto in Ljubljano, kar bi rešili z večkrat omenjeno tretjo osjo.

**Meta Retar**, vodja kabineta župana Mestne občine Novo mesto, je predstavila nove pristope komuniciranja z občani s posodobljenimi spletnimi stranmi, ki omogočajo aktivno spremljanje vseh dogajanj v Mestni občini Novo mesto.

**Mag. Gordana Lipšinić,** županja občine Ozalj, se je na koncu zahvalila za povabilo in poudarila, da so takšni dogodki, kot je Akademija 2019, pomembni za kakovostno sodelovanje in izmenjavo dobrih praks med občinami.